Μπέργκεν

Ιστορία

Η πόλη του Μπέργκεν λέγεται ότι ιδρύθηκε από το βασιλιά Όλαφ το 1070. Θεωρείται πως το 1217 αντικατέστησε το Τρόντχαϊμ ως πρωτεύουσα της Νορβηγίας, η οποία ακολούθως έδωσε τη σειρά της στο Όσλο το 1299. Στα τέλη του 13ου αιώνα, το Μπέργκεν έγινε μια από τις σημαντικότερες εμπορικές πόλεις της Χανσεατικής Ένωσης, της οποίας Σάξονες έμποροι διέμεναν σε ξεχωριστή συνοικία της πόλης και απολάμβαναν αποκλειστικά προνόμια στο εμπόριο με τους ψαράδες του Βορρά, οι οποίοι κάθε καλοκαίρι κατέφθαναν στο λιμάνι της πόλης. Σήμερα η παλαιά προκυμαία του Μπέργκεν, το Μπρύγκεν, αποτελεί Μνημείο Παγκόσμιας Κληρονομιάς της UNESCO.
Το 1349 άρχισε να πλήττει τη Νορβηγία ο Μαύρος Θάνατος, από την άφιξη στο Μπέργκεν ενός αγγλικού πλοίου. To 1536, ο βασιλιάς ανάγκασε τους Σάξονες εμπόρους να γίνουν Νορβηγοί υπήκοοι, διαφορετικά θα εκδιώκονταν από τη χώρα, προσπαθώντας να μειώσει έτσι τη σαξονική επιρροή. Το 1665, στο λιμάνι της πόλης διεξήχθη η Ναυμαχία του Βέγκεν μεταξύ αγγλικού και ολλανδικού στόλου, που υποστηριζόταν από τη φρουρά της πόλης. 
Κατά τη διάρκεια του 15ου και 16ου αιώνα, το Μπέργκεν αποτέλεσε μια από τις μεγαλύτερες πόλεις της Σκανδιναβίας και η μεγαλύτερη της χώρας μέχρι το 1830, όταν αυξήθηκε ο πληθυσμός της πρωτεύουσας, Όσλο. Μέχρι το 1789, η πόλη διατήρησε το μονοπώλιό της στο εμπόριο με τη Βόρεια Νορβηγία.
Το 1916, τμήματα του κέντρου της πόλης καταστράφηκαν από πυρκαγιά. Ο Β' Παγκόσμιος Πόλεμος βρήκε το Μπέργκεν υπό την κατοχή των Γερμανών από την 9η Απριλίου 1940, μετά από σύντομη μάχη των γερμανικών πλοίων με το νορβηγικό πυροβολικό.
Η πόλη αποτελεί ξεχωριστό δήμο, ενώ το 1831 δημιούργησε ξεχωριστή κομητεία, αφού προηγουμένως ανήκε στο Χόρνταλαντ, μέχρι το 1972, όπου συνενώθηκε με άλλους 5 δήμους. 
Το 2000, το Μπέργκεν ήταν μια από τις 9 ευρωπαϊκές πόλεις που τιμήθηκαν ως Πολιτιστική Πρωτεύουσα της Ευρώπης για τη χρονιά εκείνη.
Στην πόλη υπάρχει το Πανεπιστήμιο του Μπέργκεν, μέρος του οποίου αποτελεί το Μουσείο του Μπέργκεν, και ένα πανεπιστημιακό κολλέγιο, με συνολικό αριθμό 22.000 φοιτητών και 3.600 εργαζομένων. Το πανεπιστήμιο ιδρύθηκε το 1946 και δραστηριοποιείται στην ναυτιλιακή έρευνα και στη συνεργασία με αναπτυσσόμενες χώρες. Το 2002, βραβεύτηκε σε τρεις τομείς: κλιματική έρευνα, έρευνα για το πετρέλαιο, καθώς και μεσαιωνικές σπουδές.
Το 2017 ιδρύθηκε στην πόλη η ελληνική ενορία του Αγίου Χρυσοστόμου Σμύρνης.

Γεωγραφία

Ο δήμος του Μπέργκεν καταλαμβάνει το μεγαλύτερο μέρος της χερσονήσου στο κεντρο-δυτικό Χόρνταλαντ. Ολόκληρη η μητροπολιτική περιοχή του Μπέργκεν έχει πληθυσμό 388.500 κατοίκων (2015), ενώ η κυρίως αστική περιοχή έχει πληθυσμό 278.556 κατοίκων (2017). Το κέντρο της πόλης βρίσκεται ανάμεσα σε μια ομάδα ορεινών όγκων, γνωστών ως "de syv fjell", «Τα Εφτά Βουνά», παρότι ουσιαστικά πρόκειται για περισσότερα. Η ονομασία πιθανότατα να οφείλεται στον Λούντβιχ Χόλμπεργκ (1684-1754), φιλόσοφο, ιστορικό και συγγραφέα, που εμπνεύστηκε από την Επτάλοφη Ρώμη. Το ψηλότερο βουνό του Μπέργκεν είναι το Gullfjellet (987 μέτρα).

Κλίμα

Το Μπέργκεν αποκαλείται και Η Πόλη της Βροχής, καθώς η ένταση των βροχοπτώσεων φτάνει κατά μέσο όρο τα 2250 χιλιοστά ετησίως. Το χειμώνα, το Μπέργκεν είναι από τις πόλεις με την υψηλότερη θερμοκρασία στη Νορβηγία λόγω του Ρεύματος του Κόλπου, ενώ η υψηλότερη θερμοκρασία που καταγράφηκε ποτέ ήταν 31,8 °C το 1947 και η χαμηλότερη -16,3 °C το 1987.
Λόγω του φαινομένου του θερμοκηπίου, οι μετεωρολόγοι προβλέπουν ότι πολλές καταιγίδες θα προκαλέσουν ισχυρότερες κατολισθήσεις και πλημμύρες στα επόμενα χρόνια, γι' αυτό κι ο δήμος δημιούργησε ειδική μονάδα διάσωσης σε 24ωρη βάση στην πυροσβεστική υπηρεσία το 2005. Επίσης, μεγάλο κίνδυνο αποτελεί και η αύξηση της στάθμης των υδάτων, καθώς ήδη η προκυμαία του Μπρίγκεν πλήττεται σε περίοδο μεγάλης παλίρροιας.